Til Høringsparter

**Høringsbrev**

Beskæftigelsesministeriets Implementeringsudvalg nedsatte i 2021 en arbejdsgruppe om arbejdstidsspørgsmål, som skulle afdække hvad EU-domstolens praksis indebar på arbejdstidsområdet. Arbejdsgruppen kom i juni 2023 med en afrapportering, som efterfølgende blev tiltrådt af Implementeringsudvalget.

Det fremgår af afrapporteringen, at det er nødvendigt henholdsvis hensigtsmæssigt at foretage visse regelændringer for at bringe den danske lovgivning i overensstemmelse med EU-domstolens praksis.

Det drejer sig bl.a. om,

* At det ikke er muligt at betragte rådighedstid på arbejdsstedet som hviletid
* At rådighedstid uden for arbejdsstedet under visse omstændigheder skal betragtes som arbejdstid, og
* At kompenserende hviletid skal afvikles i umiddelbar forlængelse af arbejdsperioden, der udløser ret til kompenserende hviletid.

Herudover peger rapporten på, at det kan overvejes bl.a.

* At lade personer omfattet af arbejdstidsdirektivets undtagelsesbestemmelse i artikel 17, stk. 1, være undtaget fra kravet om arbejdstidsregistrering.

På baggrund af afrapporteringen har Folketinget vedtaget en ændring af Beskæftigel-sesministeriets arbejdstidslov (lov om gennemførelse af dele af arbejdstidsdirektivet), som træder i kraft den 1. juli 2024. Lovændringen medfører bl.a. et krav om arbejdstidsregistrering. Det fremgår af bemærkningerne til loven, at det er en forudsætning for fritagelse fra kravet om arbejdstidsregistrering, at fritagelsen følger af både arbejdstidsloven og reglerne om hvileperiode og fridøgn.

Arbejdstilsynet vedlægger udkast til ændringer i bekendtgørelse om hvileperiode og fridøgn mv, som tager højde for de beskrevne punkter i arbejdsgruppens afrapportering i forhold til hviletidsområdet.

Udkastet indeholder herudover enkelte opdateringer, som følger af nye/opdaterede direktiver og ændringer i arbejdsmiljøloven.

DA, FH og AC har på baggrund af arbejdsgruppens afrapportering indgået en partsaftale, hvorefter man bl.a. ønsker indsat en bestemmelse i arbejdsmiljølovgivningen om, at viden om hviletid pba. arbejdstidsregistreringer skal indgå i samarbejdet om sikkerhed og sundhed, herunder i AMO.

Arbejdstilsynet vedlægger udkast til ændring af bekendtgørelse om systematisk arbejdsmiljøarbejde, som tager højde før ønskerne i parternes aftale.

Eventuelle bemærkninger til udkast til bekendtgørelsesændringer bedes sendt til mailadressen jb@at.dk **senest den 24. maj 2024.**

Venlig hilsen

Jeanne Borgqvist